7ኛው የጣና ፎረም ከሚያዚያ 13 እስከ 14 በባህርዳር ይካሄዳል
7ኛው የጣና ፎረም ከሚያዚያ 13 እስከ ሚያዚያ 14 ድረስ በባህር ዳር ከተማ እንደሚካሄድ የፎረሙ ሊቀመንበርና የቀድሞ የናይጄሪያ ፕሬዚደንት ኦሊሴጎን ኦባሳንጆ አስታወቁ ።ሊቀመንበሩ በዛሬው ዕለት በሸራተን ሆቴል በሠጡት መግለጫ እንደገለጹት የጣና ፎረም  በተወሰኑ የአፍሪካ አካባቢዎች በተከሰቱ ጦርነቶችና አለመረጋጋት ጉዳዮች ላይ ብቻ ትኩረቱን አድርጎ ውይይት የሚያደርግ ሳይሆን በአጠቃላይ የአፍሪካ ሰላምና ደህንነት ጉዳዮች አንስቶ ውይይት የሚያደርግ ነው ብለዋል ።እስካሁን ድረስም የጣና ፎረም በአፍሪካ ሰላምና ደህንነትን ለማረጋገጥ የውይይት መድረኮችን በማመቻቸት የበኩሉን  ድርሻ  እየተወጣ መሆኑን  ሊቀመንበሩ ጠቁመዋል ።ለ7ኛ ጊዜ በሚካሄደው የጣና ፎረም የአፍሪካ ህብረትን በገንዘብ ለማጠናከር በሚያስችሉና የህብረቱን ሪፎረም  የሚያረጋግጡ ጉዳዮች ላይ ይመክራል  ተብሎ እንደሚጠበቅ ሊቀመንበሩ በመግለጫቸው ተናግረዋል ።በቅርቡ በ44 የአፍሪካ  አገራት የተፈረመው ነጻ  የንግድ ስምምነት ለአፍሪካ አንድነትና ኢኮኖሚያዊ ዕድገትም ትልቅ  ስኬት እንደሆነ የጣና ፎረም ሊቀመንበር  በመግለጫቸው ጠቅሰዋል ።በመጨረሻም ከተለያዩ  የአፍሪካ  አገራት የተውጣጡ አምባሳደሮች  በ7ኛው የጣና ፎረም ላይ በውይይት አጀንዳነት በሚነሱ ጉዳዮች ላይ በጣና ፎረም ሊቀመንበር ማብራሪያ ተሠጥቷቸዋል ።በማብራሪያው ላይ የተገኙት  የተለያዩ የአፍሪካ  አገራት አምባሳደሮችም  የጣና ፎረም በአፍሪካ  ሰላምና ደህንነት ላይ ምክክር  ለማድረግና የመፍትሄ አቅጣጫዎችን ለማስቀመጥ  ሚናው የጎላ እንደነበር በሠጡት አስተያየት ገልጸዋል ።በዘንድሮ ዓመት ባህር ዳር በምታስተናግደው የ7ኛው የጣና ፎረም “  የአፍሪካ ህብረትን በገንዘብ  ማጠናከርና የህብረቱን ሮፎርም ማረጋገጥ ” በሚል መሪ ቃል ይካሄዳል ።    የጣና ፎረም  በየዓመቱ በባህር ዳር ከተማ  የሚካሄድ ሲሆን  የአፍሪካ መሪዎች፣ ሚኒስትሮችና አምባሳደሮች  ይገኙበታል ።                        